LV Eiropas Savienības Oficiālais Vēstnesis C 66/1

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 66/01)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Iebildumiem jānonāk Komisijā sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“TŘEBOŇSKÝ KAPR”

EK Nr.: CZ/PGI/0377/18.10.2004

ACVN ( ) AĢIN (X)

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Úřad průmyslového vlastnictví Adrese: Antonína Čermáka 2a, CZ-160 68 Praha 6 – Bubeneč Tālr.: (420) 220 38 11 11 Fakss (420) 224 32 47 18 E-pasts: posta@upv.cz

2. Grupa:

Nosaukums: Rybářství Třeboň a.s. Adrese: Rybářská 801, CZ-379 01 Třeboň Tālr.: (420) 384 70 15 39 Fakss (420) 384 72 33 59 E-pasts: rybarstvi@rybarstvi.cz Sastāvs: ražotāji/pārstrādātāji (X) citi ( )

Uz šo pieteikumu attiecināmas atkāpes no Padomes Regulas (EK) Nr. 510/2006 5. panta 1. punkta, jo attiecīgajā reģionā ir tikai viens ražotājs. Komisijas Regulas (EEK) Nr. 2037/93 (2) 1. pantā noteiktās prasības ir izpildītas.

3. Produkta veids:

1.7. grupa — svaigas zivis un to produkti

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Třeboňský kapr”

4.2. Apraksts: “Třeboňský kapr ”ir karpu dzimtas zivs (Cyprinus carpio). Sugas unikalitātei un šīs dzimtas zivju krustošanai nav būtiskas ietekmes uz produkta galīgo īpašību sasniegšanu.

“Třeboňský kapr ”audzē zivju dīķos, kas atrodas noteiktā apgabalā, t.i., vairošanai, audzēšanai un nobarošanai jānotiek šajā reģionā. Zivis nav jāapstrādā noteiktajā apgabalā.

“Třeboňský kapr ”ir tumši zaļa, pelēka vai pelēcīgi zila mugura, dzeltenīgi zaļi līdz zeltaini sāni un gaiši dzeltens vēders. Muguras un astes spuras ir pelēkas, astes un anālajām spurām ir iesarkana nokrāsa, un krūšu un vēdera spuras ir iedzeltenas vai iesarkanas. Īpaša “Třeboňský kapr ”pazīme ir tās augstā mugura.“Třeboňský kapr ”izaug līdz pat 1 m gara, un tās masa sasniedz 20 kg vai vairāk. Zivs optimālais kaušanas svars ir 1,20–1,80 kg (trīs gadus veci īpatņi) un 2,40–3,20 kg (četrus gadus veci īpatņi).

“Třeboňský kapr ”gaļas īpašības: sausna 23 %, olbaltumvielas 19,2 %, tauki 2,6 %.

Organoleptisko īpašību ziņā “Třeboňský kapr ”izceļas ar augstas kvalitātes gaļu, kam raksturīgs ļoti zems tauku saturs. Gaļai ir maiga garša ar “Třeboňský kapr ”raksturīgo zivju garšu. Kvalitatīvā, tīrā ūdens, kurā tiek audzētas noteiktā apgabala zivis, kā arī dabisko un ģeogrāfisko apstākļu ietekme uz karpu nobarošanu, Třeboň baseina īpašā zemaugsnes kārta, un jo īpaši noteiktā apgabala ūdeņos pārsvarā esošais, ar piebarojumu kombinētais planktons gaļai piešķir īpatnēju un tikai tai raksturīgu garšu. Piebarojums sastāv no graudaugiem.

“Třeboňský kapr ”tiek laistas tirgū vai nu dzīvas, vai apstrādātas, t.i., saldētas, atvēsinātas (svaigas), kūpinātas vai marinētas zivis: vesela ķidāta karpa, uz pusēm vai porcijās sadalīta karpa, fileja un karpu subprodukti.

4.3. Ģeogrāfiskais apgabals: “Třeboňský kapr ”audzēšanai noteiktais apgabals aptver zivju dīķus, kas atrodas Třeboň baseinā, Třeboňsko aizsargājamā teritorijā; dīķi veido sistēmu, kuras elementus savieno Zlatá stoka un piegulošie kanāli.

4.4. Izcelsmes apliecinājums: Patlaban “Třeboňský kapr ”tiek ražotas (no noslaukšanas līdz audzēšanai, nobarošanai un apstrādei) ierobežotā reģionā, ražošanas process atbilst apstiprinātas kvalitātes kontroles sistēmas ISO 9001:2001 prasībām un tiek kontrolēts, izmantojot riska analīzes un kritisko kontrolpunktu noteikšanas (HACCP) sistēmu. Ar specifikāciju saistītās pārbaudes veic valsts veterinārā pārvalde.

Saskaņā ar šo sistēmu zivis iegūst no tvertnēm un tirgo reģionālās veterinārās pārvaldes personāla klātbūtnē, kuras laikā tiek pārbaudīts zivju veselības stāvoklis, izskats un kvalitāte. Turklāt saskaņā ar izveidoto uzraudzības plānu reģionālās veterinārās pārvaldes personāls vairākas reizes gadā individuālajās saimniecībās regulāri ņem zivju paraugus un akreditētās laboratorijās veic testus un analīzes. Veicot testus un analīzes, pārbauda zivju veselības stāvokli, veselīgumu un gaļas kvalitāti. Izlases veida pārbaudes veic un paraugus ņem arī zivju noslaukšanas periodā.

Datus par visām darbībām, kas audzētavā tiek veiktas ar zivīm, audzētāji reģistrē attiecīgos dokumentos. Dati atspoguļo kā informāciju par zivju bara attīstības fāzēm, tā arī informāciju par visām darbībām, kas saistītas ar zivju pārvietošanu un zivju iegūšanu no dīķa. Zivju tirdzniecības uzskaites dokumenti atspoguļo pārdoto zivju daudzumu, un tajos gūstamas ziņas par klientiem. Dati par klientiem tiek saglabāti grāmatvedības sistēmā.

4.5. Ražošanas metode: Vaislas zivis, kas nākotnē tiks izmantotas “Třeboňský kapr ”vairošanai, vienmēr tiek audzētas no zināmiem vecākiem, kuru ārējās pazīmes (ķermeņa proporcijas, zvīņu tips un krāsa) atbilst standartā noteiktajām prasībām.

Noteiktajā apgabalā notiekošajā jauno vaislas zivju audzēšanas periodā tiek īstenots atlases process, kurā uzmanību pievērš sasniegtajai masai, zvīņojumam un veselības stāvoklim. Ar jaunajām un vaislas zivīm parasti tiek veikts pēc iespējas mazāk darbību.

Karpas vairo, zivis noslaucot kontrolētā vidē, proti, noteiktā apgabala reģiona zivju inkubācijas stacijā, kurā tiek garantēta vides un ūdens kvalitāte.

Embriju attīstība ikros notiek īpašā ierīcē. Neizšķīlušos karpu mazuļus ievieto īpašos mazuļu dīķos, protams, tie atrodas noteiktā apgabalā. Attīstības periodā “Třeboňský kapr ”pārtiek no dabiskās barības (planktons un bentons), un daļēji tās tiek piebarotas ar graudaugu maisījumu, kura sastāvā nav citu produktu. Karpu mazuļi šajos zivju dīķos tiek audzēti vienu līdz divus gadus, un tad tos pārvieto uz lielāku zivju dīķi, kurā tie vienā līdz divos gados sasniedz tirdzniecībā laižamas zivs masu. Šajā posmā divas trešdaļas karpu barības veido dabiskā barība, un vienu trešdaļu — graudaugu piebarojums. Barošana tieši ietekmē gaļas veidošanos un kvalitāti, un tādējādi tā ietekmē arī “Třeboňský kapr ”lietošanas vērtību. Bara piebarojums tiek pielāgots atbilstīgi ūdens temperatūrai un skābekļa saturam ūdenī. Parasti tiek uzraudzīta arī intensitāte, ar kādu karpu bars uzņem piebarojumu, jo tas raksturo zivju augšanas un veselības stāvokli. Šos faktus konstatē, regulāri pārbaudot barošanas punktus un veicot pārbaudes nozveju.

Pēc nozvejas tirgū laižamās zivis tur apstrādes dīķos, kas veidoti no nelielām ūdens tvertnēm, caur kurām plūst noteiktā apgabala ūdens. Zivju uzglabāšanas dīķos tiek mazināta zivs dūņainā garša un tīrās tekošā ūdens plūsmas ietekmē gaļa kļūst vērtīgāka un gardāka. Pēc zivju iegūšanas un standarta apstrādes tiek īstenoti nākamie produkta apstrādes posmi, piemēram, atvēsināšana, saldēšana, kūpināšana un marinēšana.

4.6. Saikne: Ģeogrāfiskā stāvokļa un ģeomorfoloģijas dēļ noteiktajā apgabalā, kurā lielu daļu teritorijas aizņem ūdenskrātuves, izveidojies īpašs klimats; visi minētie apstākļi labvēlīgi ietekmē zivju masas pieaugumu. Ģeogrāfiskais apgabals ir ekoloģiski tīrs, Třeboňsko aizsargājamā teritorijā nav būtisku rūpnieciska vai sadzīves piesārņojuma avotu; tam ir labvēlīga ietekme uz zivju veselības stāvokli. Zivju dīķu sistēma, kuras elementus savieno Zlatá stoka, ir unikāla, vairāk nekā 300 gadus veca ūdens sistēma, kuras struktūras un nozīmes dēļ tā ir unikāla ne tikai Eiropas, bet arī pasaules mērogā, un tā veido īpašu dzīvotni ar nostiprinājušos atšķirīgumu, kas ietekmē produkta īpašības. Šim apgabalam raksturīgi lieliski planktona un uzturvielām bagātas dabiskās karpu barības izveides apstākļi, ko veicina arī īpaši klimatiskie un ģeogrāfiskie apstākļi, kas izklāstīti turpmāk tekstā. Visi iepriekš minētie fakti veido cēloņsakarību starp noteikto ģeogrāfisko apgabalu un produkta galīgajām īpašībām (sk. 4.2.).

“Třeboňský kapr ”pieminētas iepriekšējos gadsimtos, kad tirdzniecības ceļi veda uz Pasavu uz Vīni.

Čehijā karpu audzēšanas tradīciju pirmsākumi meklējami gandrīz tūkstoš gadus senā vēsturē. Karpu audzēšanu, tās nošķirot atbilstīgi karpu vecumam un atlasot vaislas karpas, Dubravius pieminējis jau 16. gadsimtā, kad, salīdzinot ar citiem reģioniem, Třeboňsko bija visattīstītākā dīķsaimniecība. Štěpánek Netolický 1506. gadā izstrādāja Třeboň baseina zivju dīķu sistēmas projektu. Par tās galveno elementu kļuva Zlatá stoka, kas, izmantojot Lužnice ūdeni, visā tās garumā (48 km) apūdeņo daudzus starp Chlum u Třeboně un Veselí nad Lužnicí atrodošos zivju dīķus. Daudzās publikācijās atrodamas atsauces uz “Třeboňský kapr”, piemēram, J. Pokorný “Atlas kaprů chovaných v ČR ”(Atlants par karpu audzēšanu Čehijā) vai J. Šusta “Pět století rybničního hospodářství v Třeboni ”(Pieci zivju audzēšanas gadsimti Třebon).

Ar noteiktām īpašībām apveltītu zivju apzīmēšanai nosaukumu “Třeboňský kapr ”bez pārtraukumiem izmanto ilgāk nekā 100 gadus. Kopš 1974. gada tas ir aizsargāts kā Čehijas cilmes vietas nosaukums Nr. 54 “Třeboňský kapr ”(Vitingas karpas) un arī kā starptautisks cilmes vietas nosaukums “Třeboňský kapr”(Vitingas karpas), ko saskaņā ar Lisabonas nolīgumu (Nr. 53, 1967. gada 22. novembris, un Nr. 836, 2000. gada 6. decembris) aizsargā starptautiskais reģistrs. Turklāt nosaukums “Třeboňský kapr ”tiek aizsargāts saskaņā ar divpusējiem nolīgumiem par cilmes vietas nosaukuma aizsardzību, kas noslēgti starp Čehiju un Austriju, Portugāli un Šveici.

“Třeboňský kapr ”īpašo parametru, kvalitātes un garšas īpašību galvenais iemesls ir zivju audzēšana un barošana noteiktā ģeogrāfiskā apgabalā, ko raksturo šādi parametri.

Vispārīgs raksturojums, īpašas īpašības un reģiona statuss: atjautīgi veidotais kanālu un mākslīgo zivju dīķu tīkls, ko cilvēki pakāpeniski izbūvējuši no viduslaikiem līdz pat mūsdienām, ir ideāla pakāpenisku, saskaņotu ainavas izmaiņu sistēma, kas, nenodarot kaitējumu, izmanto apgabala dabiskās īpašības.

Plašās ieleju ieplakas, kurās labi saglabājušās augu populācijas un ar tām saistītā bezmugurkaulnieku fauna, ir viena no vērtīgākajām dzīvotnēm, kas daudzos gadījumos ir unikālas ne tikai Bohēmijā, bet arī Eiropas teritorijā. Citi, ne mazāk vērtīgi elementi ir lielās zivju dīķu sistēmas, kurās pakārtoti izveidojušās litorālas populācijas, kas bieži vien aizvieto sākotnējās dabiskās mitrāju dzīvotnes.

Ģeoloģija: būtisku Třeboňsko teritorijas daļu veido Třeboň baseina ģeomorfoloģiskais komplekss, jo īpaši sedimentārajā rietumu daļā pie Lomnický baseina līdzenuma un austrumu daļā uz kristāliskās zemaugsnes kārtas pie Kardašořečická pahorkatina augstienes. Třeboň baseins ir nedaudz izliekts virzienā no dienvidiem uz ziemeļiem.

Klimats: kopumā Třeboňsko klimats (it īpaši baseina teritorijā) zināmā mērā ir īpašs un atrašanās vietas un zemes ģeomorfoloģijas ietekmē, kā arī lielā ūdenskrātuvju skaita dēļ atšķiras no apkārtējiem apgabaliem. Gada vidējā temperatūra pārsniedz temperatūru, kas būtu gaidāma tādā augstumā virs jūras līmeņa, arī faktiskais saulaino stundu skaits pārsniedz prognozēto. Vasarā bieži vien ir spēcīgas lietusgāzes. Třeboň baseinam ir raksturīga bieža inversija, kuras laikā valda bezvējš, kad, it īpaši aukstajos gadalaikos, baseinā ilgstoši vērojamas nekustīgas gaisa masas. Šādā situācijā bieži vien rodas arī migla. Tā kā apgabalā ir tikai daži emisijas avoti, inversijas nelabvēlīgajai ietekmei un nepietiekamajai gaisa masu apmaiņai nav spēcīgas ietekmes uz Třeboňsko gaisa piesārņojumu.

Aizsargāta lauku teritorija: Třeboňsko ir divi apgabali (tajos ir daudz apdzīvotu vietu), kas iekļauti Ramsaras konvencijas aizsargāto starptautiskas nozīmes mitrāju sarakstā.

Apgabala ekosistēmas īpašās iezīmes apliecina arī fakts, ka Birdlife International jau vairākus gadus Třeboňsko piešķīrusi Eiropas putnu aizsargājamās teritorijas (European Important Bird Area, IBA) statusu. Třeboňsko pasludināta arī par NATURA 2000 aizsargājamo teritoriju (SPA un SAC).

Visas iepriekš uzskaitītās īpašības veido īpašo reģiona biomu, kurā ir tīra vide, ūdens un gaiss, tādējādi “Třeboňský kapr ”audzēšana noteiktajā apgabalā atbilst visām ekoloģiski tīra ražošanas procesa pazīmēm. Ņemot vērā iepriekš minētos dabiskos parametrus, noteiktajā apgabalā valdošie apstākļi ir īpaši piemēroti dabiskas karpu barības ražošanai.

4.7. Pārbaudes struktūra:

Nosaukums: Krajská veterinární správa pro Jihočeský kraj, Inspektorát v Jindřichově Hradci Adrese: Rybářská 801, CZ-379 01 Třeboň Tālr.: (420) 384 72 11 87 Fakss (420) 384 72 11 87 E-pasts: z.cupr.kvsc@svscr.cz

4.8. Marķējums: Nosaukumu “Třeboňský kapr ”izmanto dzīvu zivju tirgvedības vajadzībām. Ja zivis vairumtirdzniecībai piegādā transportēšanas tvertnēs vai ar mehānisko transportlīdzekli, nosaukums minēts rēķinos, piegādes paziņojumos un pavaddokumentos; nosaukums var būt attēlots uz tvertnes vai mehāniskā transportlīdzekļa. Piegādājot zivis mazumtirdzniecībai, t.i., zivju tirdzniecībai veikalos un stendos, tirgotāja pienākums ir tirdzniecības vietā novietot viegli pamanāmu uzrakstu, uz kura attēloti vārdi “Třeboňský kapr”.

Apstrādātu zivju gadījumā nosaukums “Třeboňský kapr viegli ”pamanāmi attēlots uz iepakojuma.

(1) OV L 93, 31.3.2006., lpp. 12.

(2) OV L 185, 28.7.1993., lpp. 5.